Oi Herrani, kun katson maailmaasi

Virsi ”Oi Herrani, kun katson maailmaasi” / ”Oi Herra suuri, Luoja maan ja taivaan” on ruotsalainen, Carl G. Bobergin kirjoittama hengellinen laulu (O store Gud), joka on yksi tunnetuimpia ruotsalaisia hengellisiä lauluja.

Virren synty ja vaiheet 
Virren tekijä on Svenska Missionsförbundetin, Ruotsin lähetysliiton saarnaaja, veistonopettaja ja valtiopäivämies Carl G. Boberg (1859-1940). Hän oli kertomansa mukaan palaamassa kotiinsa ystäviensä kanssa seurakunnan kokouksesta Smålannissa, Mönsteråssa, kun heidät yllätti ukonilma. Myrskyn laannuttua Boberg istuutui kotinsa ikkunan ääreen ihailemaan auringon kultaamaa Mönsteråviken-lahtea. Suuri sateenkaari hohti veden yllä, ja linnut lauloivat rantametsikössä. Näyn valtaamana Boberg polvistui ylistämään Luojan suuruutta ja hyvyyttä.

Bobergin teksti julkaistiin 1886 Mönsteråsin sanomalehdessä 3. maaliskuuta 1886. Ruotsin lähetysliiton laulukirjassa se julkaistiin vuonna 1889 yhdessä sävelmän kanssa, jolla laulua yhä lauletaan. Sen säveltäjää ei tiedetä, ja sitä pidetään ruotsalaisena kansansävelmänä.

Bobergin laulu käännettin pian eri kielille. 1907 sen käänsi saksaksi virolaissaksalainen aatelinen saarnaaja Manfred von Glehn (1867-1924) ja sen saksankilinen teksti alkaa sanoin "Wie gross bist Du”. Tämän käännöksen pohjalta syntyi vuonna 1927 venäläinen käännös ”Velikij Bog”. Kääntäjäksi mainitaan Ivan S. Prokhanoff.

Englantilainen metodisti, lähetyssaarnaaja Stuart K. Hine (1899-1989) tutustui 1930-luvulla Ukrainassa, lähellä Puolan rajaa venäläiseksi luulemaansa lauluun. Hän käänsi sen englanniksi tietämättä jo olemassaolovasta käännöksestä, jonka ruotsalainen Gustav Johnson oli tehnyt Chicagossa 1920-luvulla. Johnsonin käännös alkoi sanoin: "O Mighty God, When I Behold the Wonder", eikä se ole niin tunnettu kuin Hinen käännös.

Hinen palattua takaisin Englantiin hänen käännöksensä ”How Great Thou Art” lähti valloittamaan maailmaa. Hän luuli virressä mainittuja vuoria Karpaattien vuoriksi, joiden lähellä hän oli tutustunut siihen. Käännöksessä oli vain kolme säkeistöä, neljännen säkeistön Hine kirjoitti vasta sotien jälkeen. Hän teki sopimuksen erittäin aktiivisen musiikkikustantajan kanssa. Sopimuksen perusteella häntä on pidetty laulun tekijänä – kustantaja nimittäin ilmoitti hänet erheellisesti sekä runoilijaksi että säveltäjäksi, joskus myös sovittajaksi.

Englanninkielisenä virsi on jo vuosikymmeniä kuulunut eniten laulettuihin hengellisiin lauluihin. Suosio perustuu paljolti evankelista Billy Grahamin suurkokouksiin, joiden tunnuslauluksi ”How Great Thou Art” on muodostunut. Niiden vaikutuksesta laulu, joka oli jo ehtinyt painua unohduksiin Ruotsissa, tuli jälleen suosituksi. Vuonna 1974 Christian Herald -lehden lukijat äänestivät laulun Amerikan suosituimmaksi hengelliseksi lauluksi. Laulun kuuluisimpia levyttäjiä ovat Mahalia Jackson ja Elvis Presley.

Suomennokset 
Laulun varhaisin suomennos on kenties vuodelta 1906, suomentajana  Hjalmar Braxén.

Laulusta on tehty useita suomennoksia eri laulukirjoihin, esim:

 "Oi Herra suuri, Luoja maan ja taivaan, Sä kerran kaiken sanallasi loit" (Hengellinen laulukirja laulu14)
 "On Herra suur’, ihmeitä katson, jotka hän kerran loi luovalla Sanallaan" (Ylistä Herraa, Karas-Sana, 1984, suom.Marja-TerttuTolamo)
 "Oi Herra suuri, Luoja maan ja taivaan, alussa kaiken sanallasi loit" (Laula, kaikki maa-kirja, Suomen Lähetysseura 1991)
 "Sinua, Herra, pelkään, kunnioitan, kun olet tehnyt koko maailman". (Siionin Kannel 1999, laulu 370, suom. Aila Haapaniemi ja LauriThurén)
 "Oi Herra suur"i (Viisikielinen, laulu 2)

 "Oi Herrani, kun katson maailmaasi, kaikkea, minkä sanallasi loit" (Ruotsin kirkon virsikirja, virsi 11, suom.Pekka Kivekäs 1994)

Aiheesta muualla 
O store Gud- laulu Ruotsin lähetysliiton (Svenska Missionsförbundet) laulukirjassa 1903 http://runeberg.org/smfsang/0010.html

Lähteet 
Virret